GGC ร่วงแรง 9% โบรกฯ คาดผลงาน Q3 พลาดเป้า
GGC ร่วงแรง 9% โบรกฯ คาดผลงาน Q3 พลาดเป้า ปิดตลาดวันนี้ (11 ต.ค.) อยู่ที่ 16.90 บาท ลบ 1.70 บาท หรือ 9.14% สูงสุดที่ 18.70 บาท ต่ำสุดที่ 16.80 บาท ด้วยมูลค่าซื้อขาย 1.46 พันล้านบาท
11 ต.ค. 2560

ผู้สื่อข่าวรายว่า ราคาหุ้นบริษัท โกลบอลกรีนเคมิคอล จำกัด (มหาชน) หรือ GGC ปิดตลาดวันนี้ (11 ต.ค.) อยู่ที่ 16.90 บาท ลบ 1.70 บาท หรือ 9.14% สูงสุดที่ 18.70 บาท ต่ำสุดที่ 16.80 บาท ด้วยมูลค่าซื้อขาย 1.46 พันล้านบาท ขณะที่ดัชนีตลาดหุ้นโดยรวมบวก 0.42%

ทั้งนี้ราคาหุ้น GGC ปรับตัวลงแรง เนื่องจากมีการคาดการณ์ว่า ผลการดำเนินงานประจำไตรมาส 3/60 ของ GGC จะต่ำกว่าที่คาดไว้
โดยนายสุเชษฐ์ สุขแท้ ผู้ช่วยกรรมการผู้จัดการ บล.ไทยพาณิชย์ เปิดเผยกับ “ข่าวหุ้นธุรกิจออนไลน์” ว่า บล.ไทยพาณิชย์ ได้มีการปรับราคาเป้าหมายหุ้น GGC ลง เนื่องจากคาดการณ์ว่า ผลการดำเนินงานในช่วงไตรมาส 3/60 ของ GGC จะต่ำกว่าที่ตั้งเป้าไว้
ด้านน.ส.วัลภา โสภิสเขื่อนขันธ์ ผู้จัดการฝ่ายหน่วยงานการเงินและการบัญชี GGC เปิดเผยว่า รายได้ปีนี้จะมากกว่าปีก่อนที่ 9,147.91 ล้านบาท ซึ่งเป็นการเติบโตตามปริมาณการขายที่เพิ่มขึ้น หลังภาครัฐมีนโยบายปรับเปลี่ยนสัดส่วนการผสมน้ำมันปาล์มบริสุทธิ์ในน้ำมันเบนซินเพื่อผลิตเป็นไบโอดีเซลเพิ่มเป็น 7% (B7) จากช่วงเดียวกันปีก่อนที่ราว 5% (B5) ประกอบกับความต้องการน้ำมันสกัดจากเมล็ดผลปาล์ม (แฟตตี้แอลกอฮอล์สังเคราะห์) ขยายตัวต่อเนื่อง
แต่ยอมรับว่ากำไรสุทธิในปีนี้จะลดลงจากปีก่อนที่ 936.90 ล้านบาท เนื่องจากในช่วงครึ่งปีแรกบริษัทมีผลขาดทุนจากสต็อกน้ำมัน และคาดว่าในช่วงครึ่งปีหลังยังจะมีผลขาดทุนดังกล่าวอยู่ โดยการที่จะมีผลขาดทุนจากสต็อกน้ำมันหรือไม่นั้นขึ้นอยู่กับนโยบายการใช้ไบโอดีเซลของภาครัฐ และราคาตลาดโลกของน้ำมันสกัดจากเมล็ดผลปาล์ม
สำหรับสัดส่วนรายได้ของบริษัทฯ ในปัจจุบัน แบ่งเป็น ธุรกิจไบโอดีเซลประมาณ 60%, การจัดจำหน่ายผลิตภัณฑ์แฟตตี้แอลกอฮอล์สังเคราะห์ อยู่ที่ราว 40% อย่างไรก็ดี ความต้องการของทั้งไบโอดีเซลและแฟตตี้แอลกฮอล์สังเคราะห์ยังเติบโตอย่างต่อเนื่อง
บริษัทมีแผนใช้งบลงทุนราว 500-600 ล้านบาท เพื่อก่อสร้างโรงงานผลิตกลีเซอรีนบริสุทธิ์ ขนาดกำลังผลิตราว 20,000 ตันต่อปี เพื่อสร้างมูลค่าเพิ่มให้กับธุรกิจไบโอดีเซลและสนับสนุนช่องทางสร้างรายได้เพิ่มเติม โดยคาดน่าจะสามารถก่อสร้างเสร็จและเปิดผลิตเชิงพาณิชย์ได้ในช่วงไตรมาส 4/61
นอกจากนี้ บริษัทอยู่ระหว่างศึกษาการลงทุนโครงการผลิตโอลีโอเคมีชนิดพิเศษ (Specialty Oleochemicals) ซึ่งเป็นโครงการที่จะช่วยลดการพึ่งพาวัตถุดิบนำเข้า และตอบสนองความต้องการผลิตภัณฑ์ที่เป็นมิตรกับสิ่งแวดล้อม โดยน่าจะได้เห็นความชัดเจนในไตรมาส 4/60
ขณะที่โรงงานไบโอดีเซลจะผลิตเพิ่มเป็น 100% จากปี 59 ที่มีอัตราการใช้กำลังการผลิตอยู่ที่ 85% อีกทั้ง GGC จะได้ประโยชน์เพิ่มเติมจากโครงการสกัดน้ำมันเมล็ดในปาล์ม ขนาดกำลังการผลิต 90,000 ตันต่อปี ที่น่าจะเริ่มดำเนินการผลิตเชิงพาณิชย์ในไตรมาส 4/60 ซึ่งหากทุกอย่างเป็นไปตามที่วางไว้คาดว่าจะช่วยให้สามารถลดต้นทุนการผลิตได้ราว 2-4%ต่อปี
ด้านโครงการเมทิลเอสเทอร์แห่งที่ 2 ขนาดกำลังการผลิต 200,000 ตันต่อปี มูลค่าการลงทุน 1.65 พันล้านบาท ปัจจุบันอยู่ระหว่างการก่อสร้าง และมีแผนจะ COD ได้ในไตรมาส 4/61 เพื่อจะช่วยลดต้นทุนการผลิตให้ดียิ่งขึ้น เนื่องจากโรงงานดังกล่าวที่มีเทคโนโลยีที่มีประสิทธิภาพสูงขึ้น